作者:姚勉
標題:沁園春
內容:崧嶽降神，昴宿宣精，挺生偉人。整淳祐乾坤，浸如嘉祐，太平事業，了卻端平。扶日中天，拱辰北極，一灑甘霖埃霧清。春寰海，聽農歌載路，邊柝沈聲。旗常萬世勳銘。便與國無窮垂令名。似青山流水，涑川賢相，黃花晚節，魏國元臣。五緯芒寒，六符色正，輝映老人南極星。蒼生福，開八荒壽域，一氣洪鈞。